IMOT LEGALISERING: KrF-leder Knut Arild Hareide vil at bruk av narkotika fortsatt skal være ulovlig. Foto: Geir Arne Johansen

Kritiserer Stoltenberg for narkoengasjementet

(VG Nett) KrF-leder Knut Arild Hareide mener Thorvald Stoltenberg kunne brukt tiden sin på bedre ting enn å jobbe for legalisering av narkotika.

Gunn Kari Hegvik

Vidar Enerstvedt

Arild Færaas

3. juni 2011

Artikkelen er over ni år gammel



Konklusjonen fra Stoltenberg, Kofi Annan og 17 andre tungvektere i verdenspolitikken er klokkeklar: Den globale krigen mot narkotika er mislykket. Rapporten inneholder flere kontroversielle forslag, som blant annet inkluderer legalisering av narkotika.

Thorvald Stoltenberg har brukt - og bruker - mye tid og engasjement på narkotikapolitikken.

Les også: Eks-narkomane Nini var pappas rådgiver

- Jeg skulle helst sett at Stoltenberg, som er en så flott og respektert aktør, hadde brukt sine krefter på å jobbe for fred og internasjonal rettferdighet, men jeg respekterer hans valg, sier KrF-leder Knut Arild Hareide - og tar forbehold om at Stoltenberg også gjør det.

KrF-lederen er grunnleggende imot legalisering av narkotika, og han synes det er beklagelig at utvalget sender «et så sterkt uheldig signal».

- Jeg har stor respekt for Kofi Annan og Thorvald Stoltenberg, men når det gjelder å forstå hvorfor ungdom begynner med dette - der er vi uenige. En legalisering vil gi flere rusmisbrukere, øke forbruket av narkotika og føre enda flere inn i narkohelvete, sier Hareide.

Han mener en legalisering vil bidra til å ufarliggjøre narkotika.

Saken fortsetter under bildet.

VIL LEGALISERE: Thorvald Stoltenberg sitter i en internasjonal kommisjon som har foreslått å legalisere cannabis, som du ser øverst i høyre hjørne. Foto: Stian Lysberg Solum/Scanpix/AFP



Regjeringen: - Ikke aktuelt

Statssekretær Astri Aas-Hansen (Ap) i Justisdepartementet avviser også legaliseringsforslaget fra Global Commision on drug policy.

STATSSEKRETÆR: Astri Aas-Hansen. Foto: Nils Bjåland

- Det er ikke noe som verken er vår politikk nå eller er aktuelt å gjennomføre, sier hun til VG Nett fra New York hvor hun har fulgt framleggingen av rapporten.

- Men det er all grunn til å gi honnør til denne gruppen for å ta en debatt. Og det er interessant å se hvordan personer med så mye makt og innflytelse, vurderer kampen mot narkotika og hva som skal til for å lykkes. Det er også definitivt elementer fra rapporten som vi vil ta med videre i arbeidet vårt, legger hun til.

Hun sier at ikke bare legalisering, men også avkriminalisering, er uaktuelt for den rød-grønne regjeringen.

- Tar livet av forestillinger

VIL AVKRIMINALISERE: Stortingsrepresentant Thor Erik Forsberg (Ap). Foto: Helge Mikalsen

Partikollega Thor Erik Forsberg har tidligere gått inn for avkriminalisering av narkotika. Han er glad for konklusjonene i rapporten fra Thorvald Stoltenberg og CO.

- Rapporten og menneskene bak har en tyngde, som gjør at det ikke lenger holder å gjemme seg bak gamle forestillinger. Denne rapporten tar veldig effektivt livet av tilvendte forestillinger, sier stortingsrepresentanten til VG Nett.

- Rapporten viser at kriminalisering av narkotika har vært et sosialt eksperiment som snarest mulig må opphøre. Alle forstår for eksempel det meningsløse i overfylte fengsler, samtidig som narkomane står i kø for behandling, mener han.

- En suksess

IMOT LEGALISERING: Bent Høie. Foto: Scanpix

Høyres Bent Høie mener deler av den norske narkotikapolitikk er en suksesshistorie.

- Jeg mener konklusjonene i rapporten er preget av at en ikke erkjenner den suksessen som er i de nordiske landene, da spesielt Norge og Sverige. Strengt forbud gir resultatet at svært få i ungdomskullet eksponeres for illegale stoffer, sier lederen av stortingets helse- og omsorgskomité til VG Nett.

- Mener du alt står bra til i narkotikapolitikken i Norge?

- Nei, suksessen er at vi har lyktes i å holde rekrutteringen lavere enn mange andre land. Vår tragedie er måten vi behandler de narkomane på, mener Høyre-representanten.

Publisert: 03.06.11 kl. 09:44

Les også

Mer om Narkotika